CELEX: 32012D0447
Language: mt
Date: 2012-07-24 00:00:00
Title: 2012/447/UE: Deċiżjoni ta’ Implimentazzjoni tal-Kunsill tal- 24 ta' Lulju 2012 li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud

28.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 202/24
            
         DEĊIŻJONI TA’ IMPLIMENTAZZJONI TAL-KUNSILL
   tal-24 ta' Lulju 2012
   li tawtorizza lid-Danimarka sabiex tintroduċi miżura speċjali li tidderoga mill-Artikolu 75 tad-Direttiva 2006/112/KE dwar is-sistema komuni ta' taxxa fuq il-valur miżjud
   (2012/447/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz ta’ ittra rreġistrata mal-Kummissjoni fil-5 ta’ Settembru 2011, id-Danimarka talbet awtorizzazzjoni biex tapplika miżura ta’ deroga mid-dispożizzjonijiet tad-Direttiva 2006/112/KE li tirregola d-dritt tat-tnaqqis tat-taxxa fuq ix-xiri.
            
         
               (2)
            
            
               Il-Kummissjoni infurmat lill-Istati Membri l-oħrajn bit-talba li saret mid-Danimarka permezz ta’ ittra bid-data tal-14 ta’ Marzu 2012. Permezz ta’ ittra datata 15 ta’ Marzu 2012, il-Kummissjoni nnotifikat lid-Danimarka li kellha l-informazzjoni kollha li kienet tikkonsidra neċessarja sabiex tqis it-talba.
            
         
               (3)
            
            
               Bħalissa, skont id-Direttiva 2006/112/KE, jekk vettura kummerċjali ħafifa ta’ piż massimu awtorizzat sa tliet tunnellati tkun reġistrata mal-awtoritajiet Daniżi bħala li tintuża għal skopijiet ta’ negozju biss, il-persuna taxxabbli tkun awtorizzata li tnaqqas għal kollox it-taxxa fuq ix-xiri u l-kostijiet operazzjonali tal-vettura. Jekk tali vettura sussegwentement tintuża għal skopijiet privati, il-persuna taxxabbli titlef id-dritt għat-tnaqqis tal-VAT imposta fuq il-kost tax-xiri tal-vettura.
            
         
               (4)
            
            
               Ladarba dik is-sistema tpoġġi piż kbir kemm fuq il-persuna taxxabbli kif ukoll fuq l-amministrazzjoni tat-taxxa, l-awtoritajiet Daniżi talbu awtorizzazzjoni biex ikunu jistgħu japplikaw miżura speċjali li tidderoga mill-Artikolu 75 tad-Direttiva 2006/112/KE. Dik il-miżura tippermetti li persuna taxxabbli, li tkun irreġistrat vettura bħala biss għal skopijiet ta’ negozju, tkun tista’ tuża l-vettura għal skopijiet mhux ta’ negozju, u li tikkalkula l-ammont taxxabbli fir-rigward tal-provvista kunsidrata skont l-Artikolu 75 tad-Direttiva 2006/112/KE abbażi ta’ rata fissa ta’ kuljum, minflok ma titlef id-dritt tagħha li tnaqqas il-VAT imħallsa fuq il-kost tax-xiri tal-vettura.
            
         
               (5)
            
            
               Dak il-metodu ta’ kalkolu ssimplifikat ikun madankollu limitat għal għoxrin jum ta’ użu mhux għan-negozju għal kull sena kalendarja, u l-ammont ta’ rata fissa ta’ VAT li għandu jitħallas huwa ffissat għal DKK 40 għal kull jum ta’ użu mhux għan-negozju. Dan l-ammont ġie stabbilit mill-Gvern Daniż wara analiżi tal-istatistiċi nazzjonali.
            
         
               (6)
            
            
               Il-miżura, li għandha tapplika għal vetturi kummerċjali ħfief ta’ piż massimu awtorizzat sa tliet tunnellati, tissimplifika l-obbligi tal-VAT ta’ persuna taxxabbli li, darba kultant, tagħmel użu mhux għan-negozju ta’ vettura rreġistrata għal skopijiet ta’ negozju. Madankollu, jibqa' possibbli li persuna taxxabbli tista’ tagħżel li tirreġistra vettura kummerċjali ħafifa bħala li tintuża kemm għal skop ta’ negozju kif ukoll għall-użu personali. Meta tagħmel hekk, il-persuna taxxabbli titlef id-dritt li tnaqqas il-VAT max-xiri tal-vettura iżda ma tkun meħtieġa tħallas l-ebda imposta ta’ kuljum għal xi użu privat.
            
         
               (7)
            
            
               It-twettiq ta’ miżura li biha jiġi żgurat li persuna taxxabbli li tagħmel użu ta’ darba kultant li ma jkunx għan-negozju minn vettura rreġistrata għal skopijiet ta’ negozju ma tkunx imċaħħda għal kollox mid-dritt tat-tnaqqis tat-taxxa fuq ix-xiri fuq dik il-vettura ikun konsistenti mar-regoli ġenerali dwar tnaqqis kif stabbiliti bid-Direttiva 2006/112/KE.
            
         
               (8)
            
            
               L-awtorizzazzjoni għandha tkun valida għal perjodu limitat u għalhekk għandha tiskadi fil-31 ta’ Diċembru 2014. Fid-dawl tal-esperjenza miksuba sa dakinhar tista’ issir valutazzjoni dwar jekk id-deroga tibqax ġustifikata.
            
         
               (9)
            
            
               Id-deroga jkollha biss effett negliġibbli fuq l-ammont globali tad-dħul tat-taxxa miġbur fl-istadju tal-konsum finali u ma jkollha l-ebda impatt fuq ir-riżorsi proprji tal-Unjoni li jiġu mill-VAT,
            
         ADOTTA DIN ID-DEĊIŻJONI:
   Artikolu 1
   B’deroga mill-Artikolu 75 tad-Direttiva 2006/112/KE, meta persuna taxxabbli tuża għal skopijiet privati tagħha, jew ta’ dawk impjegati magħha, jew b’mod iktar ġenerali għal skopijiet oħra barra minn dawk tan-negozju tagħha, vettura kummerċjali ħafifa li tkun ġiet irreġistrata bħala biss għall-użu tan-negozju, id-Danimarka hija awtorizzata li tistabbilixxi l-ammont taxxabbli b’referenza għal rata fissa għal kull jum ta’ tali użu.
   Ir-rata fissa kuljum msemmija fl-ewwel paragrafu għandha tkun DKK 40.
   Artikolu 2
   Il-miżura msemmija fl-Artikolu 1 għandha tiġi applikata biss fil-każ ta’ vetturi utilitarji ħfief ta’ piż totali massimu awtorizzat ta’ tliet tunnellati.
   Din il-miżura ma tapplikax fejn l-użu mhux għan-negozju jkun jaqbeż l-għoxrin jum kull sena kalendarja.
   Artikolu 3
   Din id-Deċiżjoni għandha tiskadi fil-31 ta' Diċembru 2014.
   Artikolu 4
   Din id-Deċiżjoni hija indirizzata lir-Renju tad-Danimarka.
   
      Magħmul fi Brussell, l-24 ta’ Lulju 2012.
      
         
            Għall-Kunsill
         
         
            Il-President
         
         A. D. MAVROYIANNIS
      
   
   
      (1)  ĠU L 347, 11.12.2006, p. 1.